《感事》
宋代·高斯得

太师百僚长，历代皆有之。
所用有贤否，邦以分安危。
惟彼太公望，桓桓定周基。
至於尹氏徒，宁逃小雅讥。
汉唐姑勿论，我朝有元龟。
潞公四朝老，德望镇华夷。
咄哉京桧托，言之可嘘欷。
近者扬王庭，举朝莫言非。
太潞不可作，吾其谁与归。

作者简介：宋邛州蒲江人，字不妄。高稼子。理宗绍定二年进士。李心传修四朝史，辟为史馆校阅，分修光、宁二帝纪。因言事，忤宰相史嵩之，出为外官。淳祐六年复以论史嵩之事被排出外。历福建路计度转运副使，为宰相丁大全之党诬劾，夺职降官，大全罢，事始得白。恭帝德祐元年累官至参知政事，为宰相留梦炎乘间罢去。有《诗肤说》、《耻堂文集》等。